કર્મનું બંધન છૂટતું નથી. કર્મનું જે બંધન છે એ શારિરીક નથી પરંતુ માનસિક છે. અને શારિરીક ત્યાગ કરો એનાથી માનસિક સમસ્યાનો ઉકેલ કેવી રીતે આવી શકે ? ઊલટું કૃષ્ણે તો એવું કહ્યું કે માણસ બધા કામો છોડીને બેસે પણ એના મનમાં તો બધી ગડમથલ ચાલતી જ હોય. કર્મેન્દ્રિયાણિ સંયમ્ય ય આસ્તે મનસા સ્મરન . . . મનમાંથી કંઈ એ બધું જતું નથી. એ તો મિથ્યાચાર છે, ઢોંગ છે. કૃષ્ણ કહે છે, કર્મ તમને વળગતું નથી. તમે કર્મને વળગીને બેઠા છો. તમારે તમારી જાતે જ એ વસ્તુને છોડી દેવાની છે. અપેક્ષા નહિ અને માત્ર ફરજના ભાગરૂપે જ જે કોઈ કામ કરે એ કર્મયોગીના ગુણો કૃષ્ણે વર્ણવ્યા છે. એક છરી હોય એનાથી શાકભાજી સમારું, કે એનાથી હું સર્જરી કરીને કોઈને જીવનદાન આપું, છરીને શું ? છરી કંઈ નથી. એને પાપ નથી, એને પુણ્ય નથી, એને બંધન નથી, એની જવાબદારી નથી. ગન નેવર કિલ્સ એનીબડી. બંદૂક કોઈને મારતી નથી, હું બંદૂકથી મારું છું. એટલા માટે કૃષ્ણ કહે છે: નિમિત્તમાત્રમ ભવ સવ્યસાચિન . . . આ બધાને મેં મારી નાંખ્યા છે. તારે કંઈ કરવાનું નથી. મેં બધું પતાવી દીધું છે. તું માત્ર નિમિત્ત છે.